सुदूरपश्‍चिमलाई वाग्मतीले दियो ३ सय रनको टार्गेट
काठमाडौंमा जारी प्रधानमन्त्री कप पुरुष राष्ट्रिय क्रिकेट प्रतियोगितामा सोमबार वाग्मती प्रदेशले सुदूरपश्‍चिम प्रदेशलाई ३ सय रनको टार्गेट दिएको छ ।
काठमाडौँ — काठमाडौंमा जारी प्रधानमन्त्री कप पुरुष राष्ट्रिय क्रिकेट प्रतियोगितामा सोमबार वाग्मती प्रदेशले सुदूरपश्‍चिम प्रदेशलाई ३ सय रनको टार्गेट दिएको छ ।त्रिवि क्रिकेट मैदानमा टस हारेर पहिले ब्याटिङको निम्तो पाएको वाग्मतीले ५० ओभरमा ९ विकेट गुमाउँदै २ सय ९९ रन बनाएको हो । वाग्मतीका लागि पृथु बाँस्कोटाले सर्वाधिक ८४ रन बनाएका थिए । ९४ बल सामना गरेका बाँस्कोटाले १० चौका र २ छक्का प्रहार गरेका थिए । त्यस्तै ओपनर आदिल खानले ६३ रन बनाए । वाग्मतीका कप्तान ज्ञानेन्द्र मल्लले ३२ रन तथा पारस खड्काले २० रनको योगफल तयार पारे । सुदूरपश्‍चिमका लागि नारायण जोशीले ३, भोजराज भट्ट तथा सन्तोष भट्टले २-२ र विनोद लामाले १ विकेट लिए ।त्यस्तै मूलपानी क्रिकेट मैदानमा भएको अर्को खेलमा प्रदेश १ ले गण्डकी प्रदेशलाई १०३ रनको विजयी लक्ष्य दिएको छ । प्रदेश १ ले २७ ओभरमा सबै विकेट गुमाउँदै १०२ रन बनाएको हो । 